Informatīvais ziņojums

**par Latvijas nacionālo pozīciju un Eiropas Savienības Konkurētspējas ministru padomes 2011. gada 27. jūnija ārkārtas sanāksmē izskatāmo jautājumu**

##### I Ministru padomes sanāksmes darba kārtība

Luksemburgā, 2011. gada 27. jūnijā notiks Eiropas Savienības (turpmāk – ES) Konkurētspējas ministru padomes ārkārtas sanāksme, kuras darba kārtībā ir ietverts jautājums par **vienotās patentu aizsardzības sistēmas izveidi ES ciešākās sadarbības mehānisma ietvaros**. Attiecībā uz minēto jautājumu ir sagatavota Latvijas nacionālā pozīcija.

**II Jautājuma būtība un Latvijas nacionālā pozīcija**

Jau vairāku gadu garumā ES līmenī norisinās darbs pie vienotās patentu aizsardzības sistēmas izveides. ES Padomē jautājums aktīvi tiek skatīts vairāk kā 10 gadus.

Sistēmas izveides mērķis ir visā ES izveidot vienotu, vienkāršāku, lētāku un efektīvāku patentu piešķiršanas un aizsardzības mehānismu, paverot iespējas saņemt patentu tiem uzņēmējiem, kam iepriekš finansiālu apstākļu dēļ nebija iespēju savu izgudrojumu patentēt. Sistēmas ietvaros ir paredzēta ES patenta izveide, tā piešķiršanas, aizsardzības, kā arī tulkošanas kārtības noteikšana un vienotās tiesvedības sistēmas izveide.

ES patents, atšķirībā no šobrīd pieejamā Eiropas patenta[[1]](#footnote-1), automātiski būs spēkā 25[[2]](#footnote-2) ES dalībvalstīs. Šobrīd Eiropas patents ir jāapstiprina katrā valstī atsevišķi, ievērojot katras valsts prasības, tostarp arī tulkošanas prasības.

Ņemot vērā, ka 2010. gada beigās visu dalībvalstu starpā neizdevās panākt vienošanos par vienu no vienotās patentu aizsardzības sistēmas elementiem, proti, par Regulas projektu par ES patenta tulkošanas kārtību, 2011. gada 10. martā ES Padomē tika pieņemts lēmums 2011/167/ES, ar ko atļauj ciešāku sadarbību attiecībā uz vienotas patentu aizsardzības sistēmas izveidi. Pamatojoties uz šo lēmumu, Eiropas Komisija 2011. gada 13. aprīlī nāca klajā ar:

1. priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības sistēmas izveidi;
2. priekšlikumu Eiropas Parlamenta un Padomes regulai par ciešāku sadarbību saistībā ar vienotas patentu aizsardzības izveidi attiecībā uz piemērojamo tulkošanas kārtību.

Ciešākas sadarbības mehānismā ir iesaistījušās visas ES dalībvalstis, izņemot Itāliju un Spāniju, jo tieši Itālija un Spānija nevarēja piekrist Regulas projektam par ES patenta tulkošanas kārtību.

Ņemot vērā to, ka vienotās patentu aizsardzības sistēmas būtisks elements ir arī efektīvs strīdu izšķiršanas mehānisms, ir paredzēts izveidot vienotu patentu tiesvedības sistēmu. Jautājums par tiesvedības sistēmas izveidi ir juridiski komplicēts. 2011. gada 8. martā ES tiesa nāca klajā ar ilgi gaidīto atzinumu, atbildot uz jautājumu par iecerētās patentu tiesvedības sistēmas saderību ar Līgumu par ES. ES tiesa ir atzinusi plānoto sistēmu kā nesaderīgu. Attiecīgi Eiropas Komisija šobrīd meklē iespējamos risinājumus, lai ES tiesas atzinuma gaismā, modificējot iecerēto sistēmu, varētu panākt tās saderību ar Līgumu par ES.

ES Konkurētspējas ministru padomes sanāksmē š.g. 27. jūnijā ir paredzētas politiska līmeņa diskusijas attiecībā uz vienotās patentu aizsardzības sistēmas izveidi.

**Latvija uzskata, ka patentu sistēmas pilnveidošana ES līmenī konceptuāli ir nepieciešama**, jo, izveidojot vienotu, pārdomātu un efektīvu patentu aizsardzības mehānismu, tas varētu tikt izmantots kā līdzeklis inovāciju attīstībai un uzņēmumu konkurētspējas veicināšanai. Atzinīgi tiek vērtēts, ka ar ES patenta izveidi plānots ievērojami samazināt ES reģistrējamo patentu izmaksas, tādējādi nodrošinot iespēju uzņēmumiem, jo īpaši maziem un vidējiem, savu izgudrojumu patentēt. **Latvijas prioritāte vienotās patentu aizsardzības sistēmas izstrādē ir nodrošināt**, ka noteikumi, kas reglamentē vienotās patentu sistēmas darbību, **ir maksimāli** saderīgi ar vienotās patentu sistēmas primārajiem mērķiem, tādējādi nodrošinot sistēmas efektīvu funkcionēšanu.

**III Latvijas delegācija**

Delegācijas vadītāja:

**Karīna Korna,** Tieslietu ministrijas parlamentārā sekretāre

Delegācijas dalībnieki:

**Inga Skujiņa**, Tieslietu ministrijas valsts sekretāra vietniece stratēģijas jautājumos;

**Sandris Laganovskis**, tieslietu nozares padomnieks Latvijas Republikas Pastāvīgajā pārstāvniecībā ES.

tieslietu ministrs A. Štokenbergs

20.06.2011. 12:00

562

Anna Skrjabina

67036915, Anna.Skrjabina@tm.gov.lv

1. Tiek piešķirts saskaņā ar Eiropas patenta konvencijas noteikumiem [↑](#footnote-ref-1)
2. Izņemot Itāliju un Spāniju [↑](#footnote-ref-2)